Autosport

Autosport () er et britisk, ukentlig tidsskrift som dekker motorsport. Det utgis hver torsdag av Haymarket Consumer Media. Det ble første gang utgitt av Gregor Grant 25. august 1950, like før Silverstone International Trophy samme år. Tidsskriftet dekker alle motorsportsmesterskap av betydning over hele verden, foruten lokale britiske arrangementer og historisk racing. 

I tillegg til magasinet driver utgiverne også et nettsted, autosport.com, som dekker samme temaområde. I 2005 overtok autosport.com det rivaliserende nettstedet AtlasF1, og en kort periode het nettstedet Autosport-Atlas men gikk tilbake til autosport.com i januar 2006.

Samme selskap drifter også en utstilling med motorsport som tema, kalt Autosport International, som finner sted i januar hvert år på National Exhibition Centre i Birmingham. Utstillingen reflekterer magasinets dekning og spenner fra gokart og grasrot-motorsport til GT-biler og Formel 1. Det er Europas største utstilling av sitt slag og de fleste bransjeaktørene er til stede.

Autosport arrangerer også McLaren Autosport BRDC Young Driver Award for unge britiske racerførere. Blant de tidligere vinnerne er David Coulthard og Jenson Button.

Referanser

Eksterne lenker 
 
  Nettsted for Autosport International exhibition

Engelske tidsskrifter
Motorsport i Storbritannia
Sportslitteratur
Publikasjoner etablert i 1950
1950 i England